cometadata/datacite-titles-descriptions-related-identifiers huggingface dataset:
DOI: 10.14457/tu.the.2021.273
title: ปัจจัยที่ส่งผลต่อการตัดสินใจซื้อสินค้าผลิตจากพลาสติกรีไซเคิล

description: การขยายตัวของจำนวนประชากรที่มากขึ้นก่อให้ปัญหาการใช้ทรัพยากรที่เกินความจำเป็นและส่งผลต่อสิ่งแวดล้อมตามมา แม้สินค้าพลาสติกรีไซเคิลเป็นผลิตภัณฑ์ที่ช่วยลดจำนวนการใช้ทรัพยากรลง แต่การรับรู้ของผู้บริโภคมีอิทธิพลอย่างมากต่อการตัดสินใจซื้อที่มีต่อสินค้าที่เป็นมิตรต่อสิ่งแวดล้อม งานวิจัยนี้จึงมีจุดประสงค์เพื่อศึกษาปัจจัยที่ส่งผลต่อการตัดสินใจซื้อสินค้าผลิตจากพลาสติกรีไซเคิล โดยกลุ่มประชากรที่ทำการศึกษาคือ กลุ่มผู้บริโภคที่เคยซื้อสินค้าผลิตจากพลาสติกรีไซเคิลในระยะ 1 ปีที่ผ่านมาและพำนักอาศัยอยู่ในประเทศไทย โดยใช้แบบสอบถามออนไลน์ในการสำรวจ มีกลุ่มอย่างทั้งสิ้น 388 คน ซึ่งข้อมูลที่ได้นำไปวิเคราะห์ข้อมูลโดยใช้สถิติเชิงพรรณนาและสถิติเชิงอนุมานด้วยวิธีการถดถอยเชิงพหุ ผลการศึกษาพบว่าปัจจัยที่ส่งผลต่อการตัดสินใจซื้อสินค้าผลิตจากพลาสติกรีไซเคิล คือ ปัจจัยด้านการรับรู้ต่อคุณภาพและภาพลักษณ์ของสินค้า และปัจจัยด้านความยั่งยืน/ประโยชน์ด้านสิ่งแวดล้อม และความปลอดภัยของสินค้า
DOI: 10.14457/tu.the.2021.274
title: การศึกษาการประเมินผลทางวิทยาศาสตร์ของนักวิทยาศาสตร์ที่ได้รับการจัดอันดับในระดับโลกในสาขาด้านการบริหารจัดการธุรกิจ

description: ในปัจจุบันประเทศต่าง ๆ องค์กรธุรกิจหรือสถาบันการศึกษาต่าง ๆ มีการพัฒนาและปรับตัวไปอย่างรวดเร็ว เพื่อให้ทันต่อการแข่งขัน ซึ่งองค์ความรู้ในด้านของวิทยาศาสตร์ เทคโนโลยี และนวัตกรรม นั้นมีความสำคัญต่อการพัฒนาหรือสร้างการเปลี่ยนแปลงในระดับประเทศได้ โดยจะพัฒนาความเจริญและสร้างความสามารถทางการแข่งขันกับนานาประเทศทั่วโลก ซึ่งการวิจัยเป็นเครื่องมือสำคัญในการที่จะช่วยพัฒนา ปรับปรุง รวมถึงแก้ไขปัญหาต่าง ๆ ที่เกิดขึ้นมาได้ โดยการวิจัยนี้มีการรวบรวมข้อมูลทุติยภูมิจากฐานข้อมูลที่เปิดเผยต่อสาธารณะที่มีการพัฒนาและเผยแพร่โดยนักวิทยาศาสตร์จากมหาวิทยาลัยสแตนฟอร์ด (Bass et al., 2021) ซึ่งมีการจัดลำดับรายชื่อนักวิจัยในทุกสาขาวิชา โดยงานวิจัยนี้เลือกข้อมูลในการศึกษาเฉพาะสาขาด้านการจัดการธุรกิจและนักวิจัยในประเทศไทย ที่มีการเชื่อมโยงมาจากบทความสองบทความที่ตีพิมพ์ใน PLoS Biology (Ioannidis JP et al., 2019; Ioannidis JP et al., 2020) โดยในบทความทั้งสอง ได้จัดทำฐานข้อมูลที่มีการจัดลำดับรายชื่อของนักวิจัยจำนวน 100,000 คนที่เป็นอันดับแรกของโลกรวมถึงเป็น 2% อันดับแรกของสาขาหลัก โดยจัดลำดับโดยใช้ดัชนีวัดมาตรฐานแบบผสมจากคะแนนรวมที่ประกอบด้วย Citation, H-Index, Hm-Index Co-Authorship, ลำดับของผู้วิจัยในบทความที่ได้รับตีพิมพ์จากฐานข้อมูล SCOPUS ของ Elsevier อัพเดตในปี ค.ศ.2020 โดยมีข้อมูลรายชื่อนักวิทยาศาสตร์จำนวนแปดล้านคนจากฐานข้อมูลของ SCOPUS ซึ่งแบ่งออกเป็น 22 สาขาหลักและ 176 สาขาย่อย (Ioannidis JP et al., 2020)การศึกษาวิจัยนี้ในส่วนแรกจะพิจารณาอย่างละเอียดเกี่ยวกับลักษณะของนักวิจัยด้านบริหารจัดการธุรกิจที่ได้รับการจัดอันดับ ประเทศที่พวกเขาทำงาน สาขาการวิจัยเฉพาะที่พวกเขาเผยแพร่ และคะแนนการรวมที่มีและไม่มีการอ้างอิงตนเองในเชิงลึก มีการจัดลำดับในสาขาหลักและย่อยของนักวิจัยด้วยคะแนนรวม ในส่วนที่สองจะพิจารณารายนักวิจัยในประเทศไทยที่ถูกจัดอันดับ รายละเอียดของสาขาหลัก สาขาย่อย สถาบันของนักวิจัย ซึ่งจะเป็นประโยชน์ต่อนักวิจัยหรือองค์กรที่เกี่ยวข้องกับการพัฒนาด้านการวิจัยหรือสถาบันอุดมศึกษาได้เห็นถึงข้อมูลเชิงลึก แนวโน้ม และขยายขอบเขตการศึกษา เรื่องการประเมินการวัดและวิเคราะห์วรรณกรรมทางวิชาการ โดยแสดงข้อมูลด้านแนวโน้มของความสนใจในสาขาย่อยในสาขาด้านการบริหารจัดการธุรกิจเพิ่มเติม
DOI: 10.14457/tu.the.2021.275
title: แผนธุรกิจโรงแรมขนาดกลางที่เป็นมิตรกับสิ่งแวดล้อม Khajee hotel

description: ตั้งแต่ปี 2010 ถึง 2019 การเติบโตของอุตสาหกรรมการท่องเที่ยวทั่วโลกเติบโต 47.16% และมีจำนวนนักท่องเที่ยวสูงถึง 1,500 ล้านคน ตลอดระยะเวลา 10 ปีที่ผ่านมา World Tourism Organization คาดการณ์ว่าจะสูงถึง 1,800 ล้านคน ในปี 2030 แม้ว่าจะเกิดสถานการณ์ที่ไม่แน่นอนอย่างการแพร่ระบาดของเชื้อไวรัสโควิด-19 อย่างไรก็ตามประเทศทั่วโลกต่างพยายามหาแนวทางกระตุ้นเศรษฐกิจผ่านทางการท่องเที่ยวและออกยุทธศาสตร์ในการฟื้นฟูการท่องเที่ยวให้กลับมาเฟื่องฟูอีกครั้ง กรุงเทพมหานครเป็นเมืองแห่งการท่องเที่ยวยอดนิยมอันดับ 1 ท่ามกลางเมืองปลายทางชั้นนำของโลก และสร้างรายได้จากนักท่องเที่ยวด้านค่าใช้จ่ายสำหรับที่พักสูงที่สุด เห็นได้ชัดว่า ธุรกิจโรงแรมสามารถรองรับกับจำนวนนักท่องเที่ยวที่จะเพิ่มสูงขึ้นเมื่อประเทศทั่วโลกผ่อนปรนมาตราการในการเข้าออกประเทศมากขึ้น เมื่อมีการศึกษาความต้องการของผู้บริโภคและตอบโจทย์นักท่องเที่ยวที่จะเข้ามาในเมืองไทยหลังโควิด-19 ก็จะทำให้อุปสงค์สอดคล้องกับอุปทานอย่างแท้จริงปัจจุบันผู้คนยังคำนึงถึงสภาวะโลกร้อนที่เป็นเทรนด์ที่ทั่วโลกหันมาให้ความสำคัญกับสิ่งแวดล้อมมากขึ้น กระทรวงทรัพยากรธรรมชาติและสิ่งแวดล้อมร่วมส่งเสริมสถานประกอบการที่ให้บริการที่เป็นมิตรกับสิ่งแวดล้อม Green Hotel เอื้อต่อการใช้ทรัพยากรอย่างคุ้มค่าและเกิดประโยชน์สูงสุด อีกทั้งมีการสำรวจนักท่องเที่ยวทั่วโลกที่ต้องการเข้าพักโรงแรมที่เป็นมิตรต่อสิ่งแวดล้อมอย่างน้อยหนึ่งครั้งสูงถึง 81% แนวโน้มการพัฒนาธุรกิจอย่างโรงแรมที่เป็นมิตรต่อสิ่งแวดล้อมเป็นมาตรฐานใหม่ในการประกอบการที่พักที่ผู้คนทั่วโลกต่างให้ความสนใจผู้จัดทำจึงเล็งเห็นถึงอุปสงค์ที่ผู้บริโภคอย่างนักท่องเที่ยวทั้งชาวไทยและชาวต่างชาติที่ต้องการมาเที่ยวในกรุงเทพมหานครมากขึ้นและคำนึงถึงการบริการที่ใส่ใจต่อสิ่งแวดล้อม ด้วยเหตุผล2( )นี้ทางผู้จัดทำเห็นว่าเป็นโอกาสในการปรับปรุงอาคารเป็นโรงแรมที่เป็นมิตรต่อสิ่งแวดล้อมและพร้อมเปิดต้อนรับการกลับมาของนักท่องเที่ยวทั่วโลกอีกครั้งหลังสถานการณ์โควิด-19 ผ่อนคลายจนสิ้นสุดโรงแรม KHAJEE ตั้งอยู่บริเวณถนนสุทธาวาสตัดกับถนนจรัญสนิทวงศ์ ติดกับสถานีรถไฟฟ้าเชื่อมต่อ 3 สาย ย่านบางกอกน้อย ด้วยการร่วมลงทุนของผู้ถือหุ้น 5 ท่าน รวมมูลค่า 100 ล้านบาท เพื่อปรับปรุงอาคารเก่าเป็นโรงแรมที่เป็นมิตรกับสิ่งแวดล้อมที่คนทั่วโลกหันมาใส่ใจกันมากขึ้น ประมาณการรายได้ของการประกอบธุรกิจด้วย Base Case Scenario ในระยะเวลา 10 ปี ซึ่งมีอัตราการเข้าพักปีแรกที่ 40% ผลจากการวิเคราะห์ทางการเงินสามารถสร้างผลตอบแทนจากการลุงทุน IRR เท่ากับ 26% ด้วยมูลค่าปัจจุบันสุทธิ NPV เท่ากับ + 115,078,915 บาท ในระยะเวลาในการคืนทุนเพียง 5.10 ปี จึงประเมินได้ว่าการลงทุนในการประกอบธุรกิจโรงแรม KHAJEE HOTEL จะสามารถสร้างผลตอบแทนที่คุ้มค่ากับการลงทุนและในระยะเวลาที่เหมาะสมกับเหล่านักลงทุน
DOI: 10.14457/tu.the.2021.276
title: แผนธุรกิจดักแด้หนอนอบกรอบ pupas

description: การจัดทำแผนธุรกิจพัฒนาผลิตภัณฑ์หนอนไหมและดักแด้ออแกนิคนี้ สืบเนื่องจากที่ประเทศไทยมีความสามารถในการเพาะเลี้ยงหม่อนไหมในอุตสาหกรรมผ้าไหมไทย จนต่อยอดไปสู่ธุรกิจหนอนไหมและดักแด้เพื่อการบริโภคที่มีความต้องการของผู้บริโภคสูง ประกอบกับการแข่งขันในตลาดในธุรกิจนี้ถือว่ายังไม่รุนแรงนัก จึงทำให้เกิดแนวคิดในการพัฒนาแผนธุรกิจ ภายใต้ชื่อตราสินค้า “Pupas (ปูป้า)” ขึ้น แผนธุรกิจนี้ ประกอบด้วยการวิเคราะห์สภาพแวดล้อมและโอกาสทางธุรกิจ กลยุทธ์องค์กร กลยุทธ์ทางการตลาด กลยุทธ์การบริหารและดำเนินการ รวมถึงการวิเคราะห์งบการเงิน โดยเฉพาะการพัฒนาธุรกิจด้วยการขยายฐานลูกค้าและการพัฒนาผลิตภัณฑ์ เพื่อเพิ่มความสามารถในการแข่งขันและการขายที่เติบโตขึ้น ด้วยการศึกษาทางการตลาดและศึกษาพฤติกรรมผู้บริโภค รวมถึงการสื่อสารทางการการตลาดผ่านกิจกรรมทางการตลาดและขยายช่องทาการจัดจำหน่ายทั้งแบบปกติและแบบออนไลน์ อีกทั้งยังมีการติดตามผลิตภัณฑ์และสภาวะการแข่งขันในตลาดด้วยนอกจานี้ การวิเคราะห์ด้านการเงินใช้เงินลงทุนเฉพาะส่วนของเจ้าของเริ่มต้นที่จำนวน 2,000,000 บาท ปรากฏว่า มีต้นทุนเงินลงทุนเฉลี่ยของกิจการร้อยละ 10 มูลค่าปัจจุบันสุทธิเท่ากับ 2,172,504 บาท และระยะเวลาคืนทุนเท่ากับ 2 ปี 6 เดือน โดยมีอัตราผลตอบเท่ากับร้อยละ 46.05
DOI: 10.14457/tu.the.2021.278
title: ปัจจัยที่มีผลต่อการตัดสินใจสมัครสมาชิกแอปพลิเคชันวิดีโอสตรีมมิ่งออนไลน์ Netflix หรือ Disney+ Hotstar ของพนักงานที่ปฏิบัติงานจากที่พัก (work from home) ในเขตกรุงเทพมหานคร

description: จากสถานการณ์แพร่ระบาดของเชื้อไวรัส Covid-19 ยอดผู้ติดเชื้อในประเทศยังคงสูงขึ้นอย่างต่อเนื่อง ส่งผลให้บริษัทต่าง ๆออกนโยบายให้พนักงานปฏิบัติงานจากที่พัก เพื่อลดโอกาสการในการติดเชื้อไวรัส Covid-19 พนักงานที่ปฏิบัติงานจากที่พัก หากิจกรรมผ่อนคลายความเครียดหลังเวลางาน และไม่รู้สึกว่าตัวเองต้องทำงานอยู่ตลอดเวลา ดังนั้น ช่วงเวลาที่ได้พักผ่อนจากการทำงานหลังจากเหนื่อยล้ามาทั้งวัน การทำกิจกรรมผ่อนคลายความเครียดที่สามารถทำได้ในขณะอยู่ที่บ้าน เช่น การรับชมสื่อบันเทิงต่าง ๆ ผ่านช่องทางออนไลน์ก็เป็นอีกทางเลือกหนึ่งที่ได้รับความนิยมในขณะนี้ โดยจากผลการสำรวจพบว่า จากปี 2562 ที่คนไทยเป็นสมาชิกการใช้บริการวิดีโอสตรีมมิ่ง 1.3 ล้านราย และในปี 2563 ที่ผ่านมาเพิ่มเป็น 1.5 ล้านราย และยังมีแนวโน้มที่จะเติบโตมากขึ้นเรื่อย ๆ งานวิจัยนี้มีวัตถุประสงค์เพื่อศึกษาถึงพฤติกรรมการใช้บริการแอปพลิเคชันวิดีโอสตรีมมิ่งออนไลน์และศึกษาปัจจัยที่มีผลต่อการตัดสินใจสมัครสมาชิกแอปพลิเคชันวิดีโอสตรีมมิ่งออนไลน์ Netflix และ Disney+ Hotstar ของพนักงานที่ปฏิบัติงานจากที่พัก (Work from Home) ในเขตกรุงเทพมหานครผลการวิจัยพบว่า พฤติกรรมของกลุ่มตัวอย่างส่วนใหญ่คิดเป็น 45.50% เป็นสมาชิกแอปพลิเคชันวิดีโอสตรีมมิ่งออนไลน์ จำนวน 1 แอปพลิเคชัน โดยส่วนใหญ่ 47.50% ใช้แอปพลิเคชัน Netflix ในการรับชมวิดีโอสตรีมมิ่งออนไลน์ โดยรับชมผ่านอุปกรณ์ Smart TV คิดเป็น 47.75% ช่วงเวลาที่กลุ่มตัวอย่างส่วนใหญ่รับชมวิดีโอสตรีมมิ่งออนไลน์อยู่ในช่วงเวลา 21.01-24.00 น. คิดเป็น 48.75% มีความถี่ในการรับชม จำนวน 5-6 ครั้งต่อสัปดาห์ คิดเป็น 54.50 % มีระยะเวลาในการรับชมเฉลี่ยอยู่ที่ครั้งละ 30-60 นาที คิดเป็น 40.25% โดยประเภทรายการที่ได้รับความนิยมในการรับชมมากที่สุด คือ ละคร/ซีรี่ส์/ภาพยนตร์ คิดเป็น 90.75% มีวัตถุประสงค์หลักในการรับชมวิดีโอสตรีมมิ่งออนไลน์ เพื่อความบันเทิง คิดเป็น 90.25% และมีค่าใช้จ่ายในการสมัครสมาชิกต่อแอปพลิเคชันอยู่ที่ต่ำกว่า 100 บาทคิดเป็น 43.50% ผลการวิเคราะห์สมการถดถอยพหุคูณพบว่า ปัจจัยส่วนประสมทางการตลาดบริการ จำนวน 5 ปัจจัย ส่งผลเชิงบวกอย่างมีนัยสำคัญต่อการตัดสินใจการสมัครสมาชิก คือ ปัจจัยด้านกระบวนการ ปัจจัยด้านกายภาพ ปัจจัยด้านผลิตภัณฑ์ ปัจจัยด้านช่องทางการจัดจำหน่าย และปัจจัยด้านการส่งเสริมการตลาด เรียงลำดับจากมากไปหาน้อย ส่วนปัจจัยด้านบุคคลส่งผลเชิงลบอย่างมีนัยสำคัญต่อการตัดสินใจการสมัครสมาชิก โดยที่ปัจจัยด้านราคาไม่มีผลต่อการตัดสินใจการสมัครสมาชิก
DOI: 10.14457/tu.the.2021.279
title: แผนธุรกิจผงโรยข้าวรสน้ำพริกมะแขว่น

description: ปัจจุบันตลาดอาหารสำเร็จรูปพร้อมทานเป็นตลาดที่มีศักยภาพและมีแนวโน้มการเติบโตอย่างต่อเนื่อง โดยในปี 2563 มีมูลค่าสูงถึง 21,000 ล้านบาท คิดเป็นอัตราการเติบโตกว่า 11% เมื่อเทียบกับปีก่อน มีปัจจัยสนับสนุน ได้แก่ แนวโน้มความเป็นเมืองหรือวิถีชีวิตแบบคนเมือง(Urbanization) ขยายตัวเพิ่มขึ้น ส่งผลทำให้ผู้บริโภคมีพฤติกรรม และมีวิถีชีวิตแบบเร่งรีบ ต้องการความสะดวกสบาย ทำให้อาหารสำเร็จรูปพร้อมทานมีบทบาทในชีวิตประจำวัน นอกจากนี้ยังมีข้อจำกัดของผู้บริโภค เช่น ไม่มีเวลา และไม่มีพื้นที่ในการประกอบอาหาร จำนวนร้านสะดวกซื้อที่เพิ่มมากขึ้น รวมถึงการแข่งขันทางธุรกิจที่มีการพัฒนานวัตกรรมด้านการผลิตอาหาร ให้มีความหลากหลาย แปลกใหม่ และสะดวกต่อการบริโภค จากเหตุผลข้างต้น จึงเป็นที่มาของแผนธุรกิจผงโรยข้าวรสน้ำพริกมะแขว่น เนื่องจากผู้จัดทำเล็งเห็นคุณค่าและคุณประโยชน์ของมะแขว่น วัตถุดิบท้องถิ่นจากจังหวัดน่าน ที่สามารถนำมาประกอบเป็นน้ำพริกต้นตำรับล้านนา รสชาติดี มีคุณค่าทางอาหาร เมื่อพิจารณาถึงโอกาสทางธุรกิจจากการเพิ่มมูลค่าสินค้าซึ่งได้รับแรงบันดาลใจมาจากผงโรยข้าวญี่ปุ่น โดยผู้จัดทำต้องการพัฒนาน้ำพริกให้มีความละเอียดมากขึ้น แต่ยังคงเอกลักษณ์ความเป็นน้ำพริกมะแขว่นต้นตำรับเมืองน่าน ไม่ใส่ผงชูรส และวัตถุกันเสีย มีการออกแบบบรรจุภัณฑ์ และรูปแบบการรับประทานให้มีความแตกต่าง แปลกใหม่ มีรสชาติหลากหลายให้ผู้บริโภคเลือกสรร 4 รสชาติ ได้แก่ รสน้ำพริกมะแขว่นหมูสับ รสน้ำพริกมะแขว่นกุ้งป่น รสน้ำพริกมะแขว่นปลาดุกฟู รสน้ำพริกมะแขว่นเห็ดหอมเจ ภายใต้ตราสินค้าโรยทิพย์ สำหรับแผนธุรกิจนี้ใช้เงินลงทุนเริ่มต้นที่ 2,000,000 บาท จากการวิเคราะห์ความเป็นไปได้ของโครงการจากการประมาณการ 5 ปี พบว่า โครงการนี้มูลค่าปัจจุบันสุทธิที่ 1,354,590 บาท มีอัตราผลตอบแทนจากการลงทุนที่ 87% และมีระยะเวลาคืนทุนที่ 2.49 ปี หรือ 2 ปี 6 เดือน ดังนั้นธุรกิจมีความเป็นไปได้ที่จะให้ผลตอบแทนที่ดี เหมาะสมคุ้มค่าและน่าสนใจลงทุน
DOI: 10.14457/tu.the.2021.280
title: การพยากรณ์ความต้องการใช้เม็ดพลาสติกในประเทศไทย

description: การใช้เม็ดพลาสติกในประเทศไทยช่วยสะท้อนภาพการผลิตในอุตสาหกรรมผลิตภัณฑ์พลาสติกอันเป็นผลจากการขยายตัวหรือหดตัวทางเศรษฐกิจภายในประเทศ การศึกษาความต้องการใช้เม็ดพลาสติกในประเทศไทย มีวัตถุประสงค์เพื่อศึกษาความสัมพันธ์ระหว่างปัจจัยด้านเศรษฐกิจและประชากรกับความต้องการใช้เม็ดพลาสติกในประเทศไทยโดยการวิเคราะห์ถดถอยพหุคูณ ผู้วิจัยสร้างตัวแบบพยากรณ์ถดถอยพหูคูณ ตัวแบบพยากรณ์อนุกรมเวลา และตัวแบบพยากรณ์ผสมโดยการรวมผลการพยากรณ์ระหว่างตัวแบบพยากรณ์ถดถอยพหูคูณและตัวแบบพยากรณ์อนุกรมเวลา เพื่อให้ตัวแบบพยากรณ์มีค่าพยากรณ์ที่แม่นยำมากขึ้น เพื่อนำมาพัฒนาตัวแบบพยากรณ์ปริมาณความต้องการใช้เม็ดพลาสติกในประเทศไทยในปี 2021-2025 ในรูปแบบปริมาณที่มีหน่วยเป็น กิโลตัน การศึกษาตัวแบบพยากรณ์ปริมาณความต้องการใช้เม็ดพลาสติกในประเทศไทย จากการศึกษาวิเคราะห์ด้วยตัวแบบการถดถอยพหุคูณ พบว่า จำนวนประชากรไทย และ ผลิตภัณฑ์มวลรวมประชาชาติ มีความสัมพันธ์กับความต้องการใช้เม็ดพลาสติกในประเทศไทยอย่างมีนัยสำคัญ โดยให้ค่า R² ที่ 96.62% และมีค่า RMSE ที่ 131.44 กิโลตัน หรือเท่ากับ 5,471.08 กิโลตัน ในปี 2025 การพัฒนาตัวแบบอนุกรมเวลา Decomposition ให้ค่า R² ที่ 98.71% และมีค่า RMSE ที่ 81.17 กิโลตัน หรือเท่ากับ 5,658.70 กิโลตัน ในปี 2025 และตัวแบบพยากรณ์ผสมสามารถปรับการพยากรณ์ให้มีความแม่นยำเพิ่มขึ้น โดยให้ค่า R² ที่ 99.15% และมีค่า RMSE ที่ 65.74 กิโลตัน ผลพยากรณ์ปริมาณความต้องการใช้เม็ดพลาสติกในประเทศไทย ปี 2021-2025 มีอัตราเติบโตเฉลี่ย ร้อยละ 3.46 หรือเท่ากับ 6,730.87 กิโลตัน ในปี 2025
DOI: 10.14457/tu.the.2021.281
title: แผนธุรกิจทุเรียนอบแห้งฟรีซดราย

description: จากความต้องการบริโภคทุเรียนที่มีความต้องการสูงแต่ทุเรียนเป็นผลไม้ที่สามารถเก็บเกี่ยวผลผลิตได้ตามฤดูกาลเท่านั้น การแปรรูปทุเรียนจึงมีความสำคัญมาก การแปรรูปผลไม้ด้วยวิธีฟรีซดรายเป็นกระบวนการที่สามารถรักษาคุณภาพของผลไม้ทั้งด้านกลิ่น สี รสชาติรวมถึงคุณประโยชน์ของผลไม้ได้ดีกว่าวิธีอื่นๆ สามารถตอบสนองความต้องการของกลุ่มผู้บริโภคในปัจจุบันเริ่มหันมาใส่ใจกับสุขภาพมากขึ้นส่งผลต่อการเลือกรับประทานผลไม้แปรรูปที่มีประโยชน์ต่อสุขภาพมากขึ้นแผนธุรกิจทุเรียนอบแห้งฟรีซดราย เป็นแผนธุรกิจที่มุ่งเน้นขายทุเรียนฟรีซดรายให้กับกลุ่มผู้บริโภควัยทำงานที่อาศัยอยู่ในกรุงเทพฯ และปริมณฑล ที่ชอบรับประทานทุเรียนแต่ยังคำนึงถึงสุขภาพ โดยมีช่องทางการขายทั้งในรูปแบบออฟไลน์และออนไลน์ โดยที่ตั้งเป้าหมายที่จะขายออนไลน์เป็นหลักบริษัทวางแผนการดำเนินกิจการจากการธุรกิจครอบครัวที่ขายส่งทุเรียนสดสู่การแปรรูปทุเรียนเพื่อเพิ่มมูลค่าและสามารถสร้างผลกำไรให้ธุรกิจได้ตลอดทั้งปี โดยมุ่งเน้นทำการตลาดให้เกิดการสร้างตราสินค้า เพื่อสร้างการรับรู้ ออกแบบผลิตภัณฑ์ที่ตรงความต้องการของผู้บริโภค และทำให้เกิดความจงรักภักดีต่อแบรนด์ภายใต้งบประมาณในการดำเนินการที่เหมาะสมบริษัทได้กำหนดเป้าหมายและสมมติฐานทางการเงิน โดยมีค่า (NPV) เป็นบวก ซึ่งเท่ากับ 556,938 บาท และมีผลตอบแทนจากการลงทุน (IRR) เท่ากับ 94.78% ซึ่งการที่ค่าผลตอบแทนการลงทุน (IRR) มีค่ามากกว่า WACC หมายความว่า บริษัทสามารถสร้างผลกำไรได้มากโดยมีระยะเวลาคืนทุนภายใน 1.91 ปี สรุปได้ว่าการลงทุนในครั้งนี้มีความคุ้มค่าและเหมาะสมแก่การลงทุน
DOI: 10.14457/tu.the.2021.282
title: แผนธุรกิจสินค้าแก๊สบรรจุกระป๋อง

description: บริษัท ไทก้า อินดัสทรี จำกัด ผู้ผลิตและจัดจำหน่ายสินค้าแก๊สบรรจุกระป๋อง ภายใต้ชื่อ “TAIGA” โดยมีความชำนาญและมีประสบการณ์มากว่า 27 ปี มีอัตราการเจริญเติบโตของรายได้และกำไรสุทธิของบริษัทอย่างต่อเนื่อง และข้อมูลจาก Verified Market Research ตลาดแก๊สบิวเทนบรรจุกระป๋องทั่วโลก พบว่าขนาดตลาดแก๊สบรรจุกระป๋องมีมูลค่า 403.61 ล้านเหรียญสหรัฐในปี 2020 และคาดว่าจะถึง 589 ล้านเหรียญสหรัฐภายในปี 2028 ซึ่งอัตราการเติบโตประจำปีที่ 5% แต่ปัจจุบันตลาดแก๊สบรรจุกระป๋องมีอัตราการแข่งขันที่สูงทางด้านราคาและคุณภาพจากคู่แข่งขันในตลาดทั้งในประเทศและต่างประเทศ จึงเป็นที่มาของความคิดในการจัดทำแผนธุรกิจนี้ขึ้น โดยศึกษาความเป็นไปได้ของธุรกิจ วิเคราะห์สภาวะแวดล้อมทั้งภายในและภายนอก กำหนดวัตถุประสงค์ เป้าหมายการดำเนินงาน และวางแผนการบริหารองค์กรในด้านต่างๆ เพื่อให้เห็นภาพรวมของธุรกิจที่ชัดเจนยิ่งขึ้นและเป็นไปตามวัตถุประสงค์ที่กำหนดไว้ จากการทำวิจัยการตลาดเพื่อที่จะศึกษาข้อมูลประกอบการตัดสินในการวางแผนการดำเนินงานของธุรกิจ พบว่า สัดส่วนการจำหน่ายสินค้าแก๊สกระป๋องที่มีความน่าสนใจมากที่สุด 2 อันดับแรก คือ 1) กลุ่มผู้ค้าส่ง (Wholesalers) หรือผู้จัดจำหน่าย (Distributors) 2) กลุ่มผู้บริโภค โดยตรงที่มีไลฟ์สไตล์ชื่นชอบการท่องเที่ยวพักผ่อนแบบใกล้ชิดธรรมชาติ มีพฤติกรรมชอบนำอุปกรณ์ไปประกอบอาหารรับประทานเอง ต้องการความสะดวกในการเดินทางและการพกพา นอกจากนี้ยังพบว่ามีข้อมูลเพิ่มเติมเรื่องพฤติกรรมการท่องเที่ยวสัมผัสธรรมชาติที่มีแนวโน้มสูงขึ้นอย่างต่อเนื่องทุกปี และจากผลการวิจัยจึงได้มีการเริ่มผลิตสินค้าในอุตสาหกรรมใหม่ คือ เตาแก๊สปิคนิค ที่ต้องใช้งานร่วมกับแก๊สกระป๋องกลยุทธ์ทางการตลาดด้วยการบริการเพื่อรักษาความสัมพันธ์ลูกค้า การทำ SEO (Search Engine Optimization) การอัพเดตข้อมูล รายละเอียดของสินค้าบริการบนเว็บไซต์หลักให้ชัดเจน เพื่อให้ลูกค้าเข้าใจข้อมูลเบื้องต้น ทำให้แบรนด์มีความน่าเชื่อถือ และการสร้าง Content Marketing ด้วยเนื้อหาที่เป็นประโยชน์ เพื่อให้ลูกค้าสามารถค้นหาเว็บไซต์และเข้าถึงข้อมูลของบริษัทได้รวมถึงการโฆษณาบนช่องทาง Facebook, Youtube โดยการใช้Influencer นอกจากนี้ยังมีการนำรถไปออกบูธแสดงสินค้า เพื่อเข้าถึงผู้บริโภค สร้างการรับรู้และจดจำตราสินค้า ทำให้ลูกค้าสามารถเข้าถึงข้อมูลการสั่งซื้อได้ง่ายขึ้น กลยุทธ์ทางด้านการเงินสำหรับแผนการขยายกิจการ โดยใช้เงินลงทุนเป็นจำนวนเงินทั้งสิ้น 60,000,000 บาท โดยเป็นส่วนของเจ้าของจำนวน 30,000,000 บาท และทำการกู้เงินจากสถาบันการเงิน จำนวน 30,000,000 บาท พบว่าผลประกอบการของกิจการมีแนวโน้มเป็นบวก สามารถสร้างผลกำไรได้ภายในปีแรก ซึ่งมูลค่าปัจจุบันของกิจการ (Net Present Value: NPV) มีค่าเป็นบวก เท่ากับ 3,241,547.05 บาท และมีอัตราผลตอบแทนภายในของกิจการ (Internal Rate of Return: IRR) เท่ากับ 11.82% โดยสามารถคืนทุน (Payback Period) ได้ภายใน 3 ปี 11 เดือน ซึ่งทำให้โครงการสามารถดำเนินการตามแผนที่กำหนดไว้ และมีความเป็นไปได้ที่จะลงทุน
DOI: 10.14457/tu.the.2021.284
title: ความพึงพอใจของสมาชิกที่มีต่อการให้บริการของสหกรณ์ข้าราชการสหกรณ์ จำกัด

description: สหกรณ์ข้าราชการสหกรณ์ จำกัด เป็นสหกรณ์ออมทรัพย์ที่ก่อตั้งขึ้นมาสำหรับข้าราชการ พนักงานราชการ ลูกจ้าง และข้าราชการบำนาญในกรมส่งเสริมสหกรณ์ กระทรวงเกษตรและสหกรณ์ มีวัตถุประสงค์เพื่อส่งเสริมให้สมาชิกให้ความสำคัญกับการออม และให้กู้ยืมเงินแก่สมาชิกตามความจำเป็นหรือเพื่อเป็นการลดภาระหนี้สินของสมาชิก ในการบริการของสหกรณ์ไม่ว่าจะเป็นการจัดสวัสดิการที่เป็นการช่วยเหลือและเอื้อประโยชน์แก่สมาชิก การให้บริการในสหกรณ์ การให้บริการผ่าน Social media ต่างๆ สิ่งเหล่านี้ก่อให้เกิดความพึงพอใจต่อสมาชิกที่มีต่อการให้บริการของสหกรณ์ข้าราชการสหกรณ์ จำกัด และในขณะเดียวกันก็มีสมาชิกบางส่วนที่ไม่พึงพอใจกับการบริการของสหกรณ์เช่นกัน งานวิจัยนี้มีวัตถุประสงค์เพื่อศึกษาความพึงพอใจของสมาชิกที่มีต่อการให้บริการของสหกรณ์ข้าราชการสหกรณ์ จำกัด โดยใช้ปัจจัยคุณภาพการให้บริการจาก SERVQUAL Model เพื่อหาระดับความพึงพอใจของสมาชิก และนำค่าเฉลี่ยความแตกต่างระหว่างความคาดหวังและการรับรู้จากการบริการไปปรับปรุงคุณภาพการให้บริการของสหกรณ์ให้ดีขึ้น ผลการวิจัย พบว่า สมาชิกที่มาใช้บริการสหกรณ์ข้าราชการสหกรณ์ จำกัด มีความพึงพอใจต่อการบริการของสหกรณ์ในภาพรวมอยู่ในระดับมาก และมีระดับความคาดหวังน้อยกว่าระดับการรับรู้ในด้านความเป็นรูปธรรมของการบริการ ด้านความน่าเชื่อถือ ด้านการตอบสนองต่อสมาชิกและด้านความเอาใจใส่ ส่วนด้านการให้ความเชื่อมั่นแก่สมาชิกมีระดับความคาดหวังเท่ากับระดับการรับรู้ ซึ่งหากพิจารณาในประเด็นย่อยของด้านความน่าเชื่อถือมีประเด็นในเรื่องเจ้าหน้าที่สหกรณ์มีความรู้ ความสามารถในการให้บริการ สามารถชี้แจงข้อสงสัย ให้คำแนะนำช่วยแก้ปัญหาได้อย่างถูกต้อง แม่นยำ มีระดับความคาดหวังมากกว่าระดับการรับรู้ และด้านการให้ความเชื่อมั่นแก่สมาชิก ประเด็นในเรื่องเจ้าหน้าที่สหกรณ์มีความรู้ ผลิตภัณฑ์ของสหกรณ์และมีความสามารถในการให้บริการ และเรื่องเจ้าหน้าที่สหกรณ์ให้บริการแก่สมาชิกเป็นอย่างดีโดยสม่ำเสมอ มีระดับความคาดหวังมากกว่าระดับการรับรู้ เช่นกัน นั่นคือสมาชิกไม่พึงพอใจในการบริการซึ่งสหกรณ์ควรปรับปรุงการให้บริการเพื่อเพิ่มความพึงพอใจของสมาชิกต่อไป
DOI: 10.14457/tu.the.2021.285
title: พฤติกรรมการเดินทางต่างประเทศหลังสถานการณ์แพร่ระบาดของโรค COVID-19

description: เนื่องจากสถานการณ์แพร่ระบาดของโรค COVID-19 ตั้งแต่เดือนธันวาคม พ.ศ. 2562 จากเมืองอู่ฮั่น ประเทศจีน และได้แพร่ระบาดไปทั่วโลกในเดือนมีนาคม 2563 ทำให้ทุกประเทศต้องออกมาตราการควบคุมการเดินทางระหว่างประเทศและส่งผลประทบต่อธุรกิจสายการบินและธุรกิจการท่องเที่ยวโดยตรง จนกระทั่งในเดือนธันวาคม พ.ศ. 2563 ได้มีการผลิตวัคซีนออกมาควบคุมโรค COVID-19 ทำให้สถานการณ์การเดินทางระหว่างประเทศมีแนวโน้มที่ดีขึ้นในปี พ.ศ. 2564 ซึ่งมีหลายประเทศได้ผ่อนปรนมาตราการการเดินทางเข้าประเทศ งานวิจัยนี้มีวัตถุประสงค์เพื่อที่จะศึกษาเปรียบเทียบพฤติกรรมการเดินทางต่างประเทศของคนไทยระหว่างก่อนและหลังสถานการณ์แพร่ระบาดของโรค COVID-19 ระลอก 4 และปัจจัยที่ส่งผลต่อความตั้งใจในการเดินทางต่างประเทศหลังสถานการณ์การแพร่ระบาดของโรค COVID-19 ระลอก 4 โดยได้ทำการเก็บรวบรวมข้อมูลจากแบบสอบถามออนไลน์ (Google Form) ตั้งแต่เดือนตุลาคม – พฤศจิกายน พ.ศ. 2564 ผ่านช่องทางสื่อออนไลน์ ได้แก่ Facebook, LINE และช่องทาง offline จากผู้โดยสารคนไทยที่สนามบินสุวรรณภูมิ สนามบินดอนเมือง สนามบินภูเก็ต เป็นต้น ซึ่งมีผู้ทำแบบสอบถามครบถ้วนสมบูรณ์จำนวน 416 คน ผลการวิจัยพบว่าพฤติกรรมการเดินทางต่างประเทศของคนไทยก่อนและหลังสถานการณ์แพร่ระบาดของโรค COVID-19 ระลอก 4 มีความแตกต่างกัน เนื่องจากมีค่าเฉลี่ยที่สูงกว่าอย่างชัดเจน นอกจากนี้ยังพบว่าปัจจัยที่มีอิทธิพลต่อความตั้งใจเดินทางต่างประเทศหลังสถานการณ์แพร่ระบาดของโรค COVID-19 ระลอก 4 มากที่สุดอย่างมีนัยสำคัญทางสถิติ คือ ปัจจัยทางด้านทัศนคติ รองลงมาเป็นปัจจัยทางด้านความกังวลในการเดินทางต่างประเทศ และปัจจัยทางด้านอิทธิพลของสื่อทางสังคม ตามลำดับ
DOI: 10.14457/tu.the.2021.286
title: การพยากรณ์ปริมาณการใช้เซลล์แสงอาทิตย์บนหลังคาในประเทศไทย

description: การศึกษาหัวข้อการพยากรณ์ปริมาณการใช้เซลล์แสงอาทิตย์บนหลังคาในประเทศไทย มีวัตถุประสงค์เพื่อศึกษาความสัมพันธ์ของปัจจัยด้านต่างๆ อาทิ ปัจจัยด้านจำนวนติดตั้งระบบเซลล์แสงอาทิตย์บนหลังคา ปัจจัยด้านค่าไฟฟ้าเฉลี่ยสำหรับผู้ใช้ไฟฟ้า และปัจจัยด้านจำนวนประชากรในประเทศไทย ต่อปริมาณการใช้เซลล์แสงอาทิตย์บนหลังคาในประเทศไทย และพัฒนาแบบจำลองปริมาณการใช้เซลล์แสงอาทิตย์บนหลังคาในประเทศไทยในช่วงระยะเวลา 10 ไตรมาสข้างหน้า งานศึกษานี้ ผู้วิจัยเลือกใช้เครื่องมือการพยากรณ์เชิงปริมาณ ประกอบด้วย การวิเคราะห์ด้วยแบบจำลองการถดถอยเชิงพหุคูณ เพื่อศึกษาถึงความสัมพันธ์ระหว่างตัวแปรอิสระ ได้แก่ ปัจจัยด้านจำนวนติดตั้งระบบเซลล์แสงอาทิตย์บนหลังคา ปัจจัยด้านค่าไฟฟ้าเฉลี่ยสำหรับผู้ใช้ไฟฟ้า และปัจจัยด้านจำนวนประชากรในประเทศไทย กับตัวแปรตามคือปริมาณการใช้เซลล์แสงอาทิตย์บนหลังคาในประเทศไทย และสร้างแบบจำลองอนุกรมเวลาด้วยวิธีการปรับเรียบเอ็กโปแนนเชียลของโฮลท์ นอกจากนั้นพัฒนาตัวแบบการรวมผลพยากรณ์ ระหว่างตัวแบบการถดถอยเชิงพหุคูณ กับตัวแบบอนุกรมเวลา เพื่อให้ได้ผลการพยากรณ์มีค่าความผิดพลาดน้อยที่สุดและแสดงความแม่นยำของตัวแบบในการพยากรณ์ดีที่สุดจากการศึกษาถึงความสัมพันธ์ระหว่างปริมาณการใช้เซลล์แสงอาทิตย์บนหลังคาในประเทศไทย พบว่า ในช่วงไตรมาสที่ 3 ปี พ.ศ. 2559 ถึง ไตรมาสที่ 2 ปี พ.ศ. 2564 จำนวนติดตั้งระบบเซลล์แสงอาทิตย์บนหลังคาและจำนวนประชากรไทยมีความสัมพันธ์กับปริมาณการใช้เซลล์แสงอาทิตย์บนหลังคาในเชิงบวก ในทางตรงกันข้ามค่าไฟฟ้าเฉลี่ยสำหรับผู้ใช้ไฟฟ้าที่มีความสัมพันธ์กับปริมาณการใช้เซลล์แสงอาทิตย์บนหลังคาในเชิงลบ โดยผลจากการพยากรณ์ของตัวแบบจำลองการถดถอยเชิงพหุคูณ มีค่า R² เท่ากับร้อยละ 98.82 และมีค่า RMSE เท่ากับ 67.74 และตัวแบบอนุกรมเวลา ด้วยวิธีการปรับเรียบเอ็กโปแนนเชียลของโฮลท์ มีค่า R² เท่ากับร้อยละ 96.42 และมีค่า RMSE เท่ากับ 117.93 โดยตัวแบบจำลองการถดถอยเชิงพหุคูณจะให้ความแม่นยำในการพยากรณ์มากกว่าตัวแบบอนุกรมเวลาด้วยวิธีการปรับเรียบเอ็กโปแนนเชียลของโฮลท์ และสำหรับวิธีการรวมผลพยากรณ์ มีค่า R² เท่ากับร้อยละ 99.45 ซึ่งมีค่ามากที่สุดสะท้อนถึงการพยากรณ์ที่สมบูรณ์มากที่สุด และมีค่า RMSE เท่ากับ 46.38 ซึ่งมีค่าน้อยที่สุดสะท้อนถึงความผิดพลาดน้อยที่สุดและแสดงความแม่นยำของตัวแบบในการพยากรณ์ดีที่สุดเมื่อเปรียบเทียบตัวแบบการถดถอยเชิงพหุคูณและตัวแบบจำลองอนุกรมเวลาด้วยวิธีการปรับเรียบเอ็กโปแนนเชียลของโฮลท์ ในการศึกษาผู้วิจัยได้เลือกใช้วิธีการรวมผลพยากรณ์ ในการพยากรณ์ปริมาณการใช้เซลล์แสงอาทิตย์บนหลังคาในประเทศไทย อันเนื่องมาจากมีค่า R² สูงที่สุด และมีค่า RMSE ต่ำที่สุด โดยผลลัพธ์ของการพยากรณ์ด้วยวิธีการรวมผลพยากรณ์ สะท้อนให้เห็นปริมาณการใช้เซลล์แสงอาทิตย์บนหลังคาในประเทศไทยในอีก 10 ไตรมาสข้างหน้า มีอัตราการเติบโตอยู่ที่ร้อยละ 4.2 หรือเท่ากับ 3,562.09 เมกะวัตต์ (MW) ในไตรมาสที่ 4 ของปี พ.ศ. 2566